ກອງປະຊຸມໃຫຍ່ ຄັ້ງທີ IV ຂອງໜ່ວຍພັກ ກົມເອີຣົບ-ອາເມລິກາ, ກະຊວງການຕ່າງປະເທດ ໄດ້ໄຂຂຶ້ນຢ່າງເປັນທາງການ ໃນຕອນເຊົ້າວັນທີ 4 ມິຖຸນາ 2020 ທີ່ ກະຊວງການຕ່າງປະເທດ, ໂດຍການໃຫ້ກຽດເຂົ້າຮ່ວມເປັນປະທານຂອງ ສະຫາຍ ສະເຫຼີມໄຊ ກົມມະສິດ, ກໍາມະການສູນກາງພັກ, ເລຂາຄະນະບໍລິຫານງານພັກກະຊວງການຕ່າງປະເທດ, ມີສະຫາຍເລຂາໜ່ວຍພັກ, ຮອງເລຂາ, ສະມາຊິກພັກສົມບູນ, ສະມາຊິກພັກສຳຮອງ, ສາມອົງການຈັດຕັ້ງມະຫາຊົນ ຂອງ ກົມເອີຣົບ-ອາເມລິກາ ແລະ ແຂກຖືກເຊີນ ຈາກບັນດາໜ່ວຍພັກອ້ອມຂ້າງກະຊວງການຕ່າງປະເທດ ເຂົ້າຮ່ວມລວມທັງໝົດ 36 ສະຫາຍ.
ໃນກອງປະຊຸມ, ສະຫາຍ ພົມມາ ຄຳມະນີຈັນ, ເລຂາຄະນະໜ່ວຍພັກ ກົມເອີຣົບ-ອາເມລິກາ ໄດ້ຜ່ານບົດລາຍງານການເມືອງ ແລະ ບົດສຳຫຼວດການຊີ້ນຳ-ນຳພາ ຂອງຄະນະໜ່ວຍພັກຊຸດເກົ່າໃນໄລຍະ 5 ປີຜ່ານມາ, ເຊິ່ງໄດ້ສັງເກດຕີລາຄາຜົນສຳເລັດ, ຂໍ້ສະດວກ, ຂໍ້ຫຍຸ້ງຍາກ ແລະ ບາງບົດຮຽນທີ່ຖອດຖອນໄດ້ ໃນການຊີ້ນຳນຳພາຂອງຄະນະໜ່ວຍພັກ ແລະ ຜົນສຳເລັດທີ່ໜ່ວຍພັກກົມທີ່ຍາດມາໄດ້ໃນໄລຍະຜ່ານມາ. ພ້ອມດຽວກັນນີ້, ກໍໄດ້ກຳນົດທິດທາງແຜນການ ລວມ ແລະ ໜ້າທີ່ຈຸດສຸມ ສຳລັບປີ 2020-2025 ເພື່ອສືບຕໍ່ຜັນຂະຫຍາຍການຈັດຕັ້ງປະຕິບັດຜົນກອງປະຊຸມວຽກງານການຕ່າງປະເທດ ຄັ້ງທີ 13 ແລະ 14 ທີ່ຜ່ານມາ ໃຫ້ປະກົດຜົນເປັນຈິງຍິ່ງໆຂຶ້ນ.
ໜ່ວຍພັກ ກົມເອີຣົບ-ອາເມລິກາ ມີສະມາຊິກພັກທັງໝົດ 32 ສະຫາຍ, ຍິງ 10 ສະຫາຍ, ສະມາຊິກສົມບູນ 27 ສະຫາຍ, ຍິງ 08 ສະຫາຍ; ສໍາຮອງ 05 ສະຫາຍ, ຍິງ 02 ສະຫາຍ ກວມເອົາ 68,08% ຂອງຈໍານວນພະນັກງານທັງໝົດຂອງກົມ ຈໍານວນ 47 ຄົນ ແລະ ມີສະມາຊິກພັກພະນັກງານບໍານານ 01 ສະຫາຍ. ອາຍຸກະສຽນຂອງບັນດາສະມາຊິກພັກສູງສຸດແມ່ນ 63 ປີ, ຕໍ່າສຸດ 28 ປີ. ໃນໄລຍະ 5 ປີ ຜ່ານມາ, ໜ່ວຍພັກ ສາມາດຍາດໄດ້ຜົນງານທີ່ພົ້ນເດັ່ນຫຼາຍດ້ານ, ເປັນຕົ້ນແມ່ນການກໍ່ສ້າງ ແລະ ຂະຫຍາຍພັກໄດ້ດຳເນີນຢ່າງຕໍ່ເນື່ອງ ໂດຍຍຶດຖືເອົາຄຸນນະພາບເປັນຫລັກ ແລະ ຕິດພັນກັບຂະບວນການເຄື່ອນໄຫວຂອງອົງການຈັດຕັ້ງມະຫາຊົນ,. ນັບແຕ່ກອງປະຊຸມໃຫຍ່ ຄັ້ງທີ III ຂອງໜ່ວຍພັກກົມເອີຣົບ ແລະ ອາເມລິກາ, ໜ່ວຍພັກຂອງກົມ ສາມາດກໍ່ສ້າງມະຫາຊົນກ້າວໜ້າ ເຂົ້າເປັນ ສະມາຊິກພັກສົມບູນ ໄດ້ 12 ສະຫາຍ, ຍິງ 03 ສະຫາຍ; ສໍາຮອງ ໄດ້ 18 ສະຫາຍ, ເປັນຍິງ 05 ສະຫາຍ ແລະ ປະຈຸບັນ ກໍາລັງຕິດຕາມກໍ່ສ້າງມະຫາຊົນກ້າວໜ້າອີກ ຈໍານວນ 07 ສະຫາຍ, ເປັນຍິງ 05 ສະຫາຍ.
ສໍາລັບທິດທາງແຜນການຈຸດສູມຂອງໜ່ວຍພັກ ກົມເອີຣົບ-ອາເມລິກາ ໃນຕໍ່ໜ້າ ແມ່ນຈະໄດ້ສຸມໃສ່ວຽກງານກໍ່ສ້າງພັກ-ພະນັກງານ, ຂະຫຍາຍພັກຢ່າງມີຈຸດສຸມ ແລະ ມີຄຸນນະພາບ, ເອົາໃຈໃສ່ສຶກສາອົບຮົມທາງດ້ານການເມືອງແນວຄິດ ໃຫ້ແກ່ສະມາຊິກພັກ-ພະນັກງານ ປະຕິບັດແນວທາງນະໂຍບາຍຂອງພັກ-ລັດ ໃນໄລຍະປົກປັກຮັກສາ ແລະ ສ້າງສາພັດທະນາປະເທດຊາດ, ມີຄວາມອຸ່ນອ່ຽນທຸ່ນທ່ຽງສູງ, ອົດທົນບຸກບືນ ແລະ ເສຍສະຫຼະຫຼາຍຂຶ້ນຕື່ມ, ຍົກສູງຄຸນນະພາບໃນການເປັນເສນາທິການ ໃຫ້ຄະນະພັກ, ຄະນະນໍາກະຊວງ, ເພີ່ມທະວີຄວາມເອົາໃຈໃສ່ຍົກສູງບົດບາດຂອງ 3 ອົງການຈັດຕັ້ງມະຫາຊົນ ເພື່ອກໍ່ສ້າງ ແລະ ນໍາພາມະຫາຊົນ ໂດຍສະເພາະການສ້າງພະນັກງານຮຸ່ນໜຸ່ມ ໃຫ້ມີຄຸນທາດການເມືອງ, ມີຄຸນສົມບັດສິນທຳປະຕິວັດ ແລະ ເພີ່ມທະວີຄວາມເອົາໃຈໃສ່ຕໍ່ການຂົນຂວາຍ ຜູ້ທີ່ກ້າວໜ້າເຂົ້າເປັນສະມາຊິກພັກ ໂດຍຖືເອົາຄຸນນະພາບເປັນຫຼັກ ແນ່ໃສ່ສ້າງໃຫ້ເປັນໜ່ວຍພັກ ປອດໃສ, ເຂັ້ມແຂງ, ໜັກແໜ້ນ.
ໃນໂອກາດດັ່ງກ່າວ, ຜູ້ແທນກອງປະຊຸມ ໄດ້ໃຊ້ສິດປະຊາທິປະໄຕ ປ່ອນບັດຄັດເລືອກເອົາຄະນະໜ່ວຍພັກຊຸດໃໝ່ ຈຳນວນ 3 ສະຫາຍ ແລະ ໃນກອງປະຊຸມຄັ້ງປະຖົມມະເລີກ ຂອງຄະນະໜ່ວຍພັກຊຸດໃໝ່ ໄດ້ເປັນເອກະພາບເລືອກເອົາ ສະຫາຍ ບຸນທະວີ ວິລະວົງ ເປັນເລຂາໜ່ວຍພັກ; ສະຫາຍ ໄມບົວ ໄຊຍະວົງ ເປັນຮອງເລຂາ; ສະຫາຍ ນາງ ບຸນພາດີ ອິນສີຊຽງໃໝ່ ເປັນກໍາມະການ, ທັງເປັນປະທານກວດກາ ໜ່ວຍພັກ ກົມເອີຣົບ-ອາເມລິກາ.
ກອງປະຊຸມຄັ້ງນີ້ ຍັງໄດ້ຮັບຟັງການໂອ້ລົມຂອງ ສະຫາຍ ສະເຫຼີມໄຊ ກົມມະສິດ, ກຳມະການສູນກາງພັກ, ເລຂາຄະນະບໍລິຫານງານພັກກະຊວງການຕ່າງປະເທດ, ເຊິ່ງໄດ້ສະແດງຄວາມຍ້ອງຍໍຊົມເຊີຍ ຕໍ່ຜົນງານຂອງໜ່ວຍພັກກົມເອີຣົບ-ອາເມລິກາ, ກະຊວງການຕ່າງປະເທດ ໃນໄລຍະຜ່ານມາ ແລະ ໄດ້ໃຫ້ທິດຊີ້ນຳ ໃຫ້ໜ່ວຍພັກສືບຕໍ່ເສີມຂະຫຍາຍມູນເຊື້ອຂອງຕົນ, ສືບຕໍ່ເຊີດຊູບົດບາດການນຳພາໃຫ້ສູງຂຶ້ນຕື່ມ, ໃຫ້ຖືວຽກງານກໍ່ສ້າງພັກ-ພະນັກງານ ເປັນບຸລິມະສິດຕົ້ນຕໍ, ເພີ່ມທະວີສຶກສາອົບຮົມດ້ານການເມືອງ-ແນວຄິດ ຕໍ່ສະມາຊິກພັກ-ພະນັກງານ ກົມເອີຣົບ-ອາເມລິກາ, ເພີ່ມທະວີຄວາມສາມັກຄີພາຍໃນໜ່ວຍພັກ ກໍ່ຄື ພາຍໃນກົມຂອງຕົນ, ຍົກສູງແບບວິທີເຮັດວຽກຕາມຫຼັກການລວມສູນປະຊາທິປະໄຕ, ກໍ່ສ້າງຂະຫຍາຍສະມາຊິກພັກໃຫ້ໄດ້ຄຸນນະພາບ, ການກໍ່ສ້າງບໍາລຸງພະນັກງານດ້ານພາສາຕ່າງປະເທດ ຄຽງຄູ່ກັບຄວາມຮູ້ດ້ານວິຊາສະເພາະ, ສືບຕໍ່ຊີ້້ນຳ-ນຳພາຢ່າງໃກ້ຊິດຕໍ່ 3 ອົງການຈັດຕັ້ງມະຫາຊົນ, ເພີ່ມທະວີວຽກງານກວດກາໃຫ້ເຂັ້ມແຂງ ແລະ ຍົກສູງປະສິດທິພາບ ປະສິດທິຜົນ ໃນການປະຕິບັດໜ້າທີ່ວິຊາສະເພາະໃນດ້ານຕ່າງໆ, ສູ້ຊົນຜ່ານຜ່າຄວາມຫຍຸ້ງຍາກ ແລະ ຢ່າງຕັ້ງໜ້າ. ຄຽງຄູ່ກັນນັ້ນ, ກໍ່ໃຫ້ສືບຕໍ່ແກ້ໄຂຈຸດອອ່ອນ ແລະ ເສີມຂະຫຍາຍຈຸດດີ ໂດຍຊອກຫາມາດຕະການ ແລະ ວິທີແກ້ໄຂສິ່ງດັ່ງກ່າວ ໃຫ້ທັນກັບສະພາບການຕົວຈິງ ເພື່ອສາມາດຍາດໄດ້ຜົນສຳເລັດອັນໃໝ່ໃຫຍ່ຫຼວງກວ່າເກົ່າ ແລະ ສ້າງໜ່ວຍພັກຂອງຕົນ ໃຫ້ກາຍເປັນໜ່ວຍພັກແຂງ ປອດໄສ ເຂັ້ມແຂງ ໜັກແໜ້ນ ໃນຕໍ່ໜ້າ.
ກອງປະຊຸມດັ່ງກ່າວ ໄດ້ດຳເນີນໄປດ້ວຍບັນຍາກາດອັນຟົດຟື້ນ ແລະ ໄດ້ຮັບຜົນສໍາເລັດຢ່າງຈົບງາມ.
ຂ່າວ: ກົມການຂ່າວ, ກະຊວງການຕ່າງປະເທດ